Period: Old Babylonian
Genre: Literary
Transliteration:
<SURFACE>
in-nin me huš-a ni₂ gur₃-ru me gal-la <unk> a
{d}inana a₂-an-kar₂ kug šu du₇ mud-bi gu₂ e₃
me₃ gal-gal-la hub₂ dar ak {kuš}gur₂₁{ur₃}bi ki us₂-sa
ud mar-uru₅-a šu tag dug₄-ga
nin gal {d}inana šen-šen-na sa₂ sig₁₀-sig₁₀-ge₅ gal-zu
kur gul-gul ti a₂-ta i-ni-in-ug₇ kur-re a₂ ba-e-šum₂
piriŋ-gin₇ an ki-a šeg₁₁ i-ni-in-gi₄ uŋ₃-e su i₃-ni-in-sag₃
am gal-gin₇ kur gu₂-erim₂-ŋal₂-la u₃-na ba-gub-be₂-en
piriŋ huš-gin₇ uru₁₆-na nu-še-ga ze₂-za bi₂-ib₂-te-en-te-en
nin-ŋu₁₀ an-gin₇ buluŋ₃-ŋa₂-za
ki-sikil {d}inana ki-gin₇ mah-a-za
{d}utu lugal-gin₇ e₃-a-za a₂ daŋal sud-sud-za
an-na du-a-za ni₂ huš gur₃-ru-za
ki-a ud še-er-zid gur₃-ru-za
hur-saŋ-ŋa₂ ŋen-na sa za-gin₃ e₃-a-za
kur gi-rin-na a tu₅-a-za
kur šuba₂ kur ki sikil u₃-tu-ud-da-za
za-gin₃ ur₅-gin₇ ni₂-ba dur₂-dur₂-ra-za
en ul en šar₂-gin₇ šita₂ gur₄-gur₄-ra-za
me₃-ba {ŋiš}tukul ur₃-ra-gin₇ saŋ gur₄-gur₄-re-za
saŋ gig₂-ga šir₃-re-eš bi₂-ib-ra
kur-kur-re i-lu-lam-ma-bi dug₃-ge-eš im-mi-ib₂-be₂
nin me₃ dumu gal {d}suen-na
ki-sikil {d}inana me-teš₂-e ga-i-i
in-nin-me-en an niŋin₂-na-ŋu₁₀-ne ki niŋin₂-na-ŋu₁₀-ne
{d}inana-me-en an niŋin₂-na-ŋu₁₀-ne ki niŋin₂-na-ŋu₁₀-ne
elam{ki} su-bir₄{ki}a niŋin₂-na-ŋu₁₀-ne
kur lu₅-lu₅-bi-a niŋin₂-na-ŋu₁₀-ne
kur-šag₄-ga du₇-du₇-da-ŋu₁₀-ne
in-nin₉-me-en kur-re te-a-me-en ni₂-bi na-ma-ra-ab-ak
{d}inana-me-en kur-re te-a-me-en ni₂-bi na-ma-ra-ab-ak
hur-saŋ ebih{ki}ke₄ te-a-me-en ni₂-bi na-ma-ra-ab-ak
ni₂-bi-ta na-ma-ra-ab-ak-gin₇
giri₁₇-bi ki-še₃ na-ma-ra-ab-te-a-gin₇
nundum sahar-ra na-ma-ni-ib-ur₃-ra-gin₇
hur-saŋ zig₃ šu-ŋu₁₀ ga-am₃-mi-ib-si ni₂-ŋu₁₀ ga-mi-ib-zu
a₂ mah-bi-še₃ gud mah ga-ba-ši-gub
a₂ tur-bi-še₃ gud tur ga-ba-ši-gub
hub₂ ga-mu-un-šu₂ ešemen {d}inana kug ga-mu-ni-in-sar
hur-saŋ-ŋa₂ me₃ ga-ba-ab-de₆ šen-šen si ga-ba-ab-sa₂
ti mar-uru₅-a si ga-ba-ab-sa₂
a₂-sag₃ ebih₂-gin₇ ga-ba-ab-sur-sur
ŋiš-gid₂-da niŋ₂-su-ub ga-ba-ab-ak
{ŋiš}ilar {kuš}gur₂₁{ur₃} si ga-na-ab-sa₂-sa₂
{ŋiš}tir us₂-sa-bi-še₃ izi ga-am₃-sag₃
hul-du-bi-še₃ {urud}ha-zi-in ga-ba-ši-gub
a-niŋin₂-ba {d}gibil₆ lu₂ sikil-la kiŋ₂ ga-ba-an-du₃-du₃
hur-saŋ aratta{ki} šu nu-teŋ₃-ŋe₂₆ ni₂-bi ga-ba-ni-ib₂-sud
iri an-ne₂ nam ba-an-kud-da-gin₇ ki-bi na-an-gi₄-gi₄
{d}en-lil₂-le saŋ-ki gid₂-da-gin₇ gu₂-bi na-an-zi-zi
kur-re in-di₃-ŋu₁₀ he₂-kur-ku
ebih{ki}e ka tar-ŋu₁₀ he₂-si-il-le me-teš₂ hu-mu-i-i
{d}inana dumu {d}suen-na-ke₄
{tug₂}pala₃-a ba-an-mur₁₀ ul gu₂ ba-an-e₃
ni₂ me-lem₄ huš-a saŋ-ki-na še-er-ka-an ba-ni-in-dug₄
zi-pa-aŋ₂ kug-ga-na {na₄}gug gi-rin-na si ba-ni-in-sa₂-sa₂
šita saŋ 7(diš)-e zid-da-na nam-šul ba-ni-in-ak
dur {na₄}za-gin₃-na ŋiri₃-ni bi₂-in-de₆
an-usan-na nir mi-ni-ib-e₃
kan₄ u₆ di sila-ba bi₂-in-gub
an-ra ne-saŋ mu-un-na-an-gub sizkur mu-na-ab-be₂
an {d}inana-da hul₂-la-e
mu-un-gid₂ ki-na ba-e-tuš
zag gal an-na-ka ba-e-si
an a-a-ŋu₁₀ silim ma-ra-ab-be₂-en inim-ŋu₁₀-uš ŋeštug₂-zu
an-ne₂ an-ba ni₂-ŋu₁₀ mi-ni-in-ri
za-e-me-en inim-ŋu₁₀ an ki-a gaba-ri la-ba-e-ni-tuku
an-bar-ra {ŋiš}silig-ga-am₃
an-ti-bal ma-an-si-um
ki-gal sig₁₀-ge₅ {ŋiš}gu-za suhuš gen₆-na
a₂ nam-šita₄ šu ŋa₂-ŋa₂ mu-bu-um-gin₇ gam
6(diš) la₂-e ki ha-ha-ze₂
4(diš) la₂-e haš₂ gid₂-gid₂-i
kaskal gaz-e har-ra-an-na zag-še₃ <unk>
lugal-bi-ir <unk> <unk> an-na-ka iti₆-gin₇ e₃-a
ti a₂-ta e₃-a a-gar₃-e {ŋiš}kiri₆ tir zu₂ bir₅-gin₇ zi-zi
{ŋiš}gana₂-ur₃ ki-bal sig₁₀-sig₁₀-ge₅
abul-a-ba {ŋiš}si-ŋar gid₂-de₃ {ŋiš}ig-bi bi₂-ib-gub-be₂
an lugal šu-ŋu₁₀ he₂-em-mu-e-šum₂ a₂...
lugal-la zid-da-na he₂-ni-in-kur₉ ki-bal gul-gul-lu-de₃
kur-ur₂-ra sur₂-du₃{mušen}gin₇ saŋ hu-mu-da-dub₂-be₂
an lugal mu-zu zag kalam-ma gu-gin₇ ga-an-ši <unk>
kur-kur-ra muš ki-in-dar-ra-gin₇ šu hu-mu-da-dub₂-be₂-eš
muš-saŋ-kal kur-bi-ta ed₃-da-gin₇ da-ga hu-mu-da-an-du
kur-ra a₂ he₂-bi₂-in-ŋar igi he₂-ni-in-bar gid₂-da-bi ha-ba-zu
har-ra-an kug an-na-ka-še₃ he₂-ni-e₃ burudₓ(U)-da-bi ha-ba-zu
diŋir-re-e-ne...
{d}inana-me-en {d}a-nun-na-ke₄-ne u₃-ba <unk>
a-gin₇ ŋe₂₆-e kur-re an ki-a ni₂-ŋu₁₀ la-ba-ni-ib-ta-a-ta
{d}inana-me-en kur-re an ki-a ni₂-ŋu₁₀...
hur-saŋ ebih{ki}a-ke₄ kur-re an ki-a ni₂-ŋu₁₀ la-ba-ni-ib-ta-a-ta
ni₂-bi-ta na-ma-ra-ab-ak-gin₇
giri₁₇-bi ki-še₃ na-ma-ab-te-a-gin₇
nundum sahar-ra na-ma-ni-ib-ur₃-ra-gin₇
hur-saŋ zig₃ šu-ŋu₁₀ ga-am₃-mi-ib-si ni₂-ŋu₁₀ ga-mi-ib-zu
a₂ mah-bi-še₃ gud mah ga-ba-ši-gub
a₂ tur-bi-še₃ gud tur ga-ba-ši-gub
<unk> ga-mu-un-šub...kug ga-mu-ni-in-sar
hur-saŋ-ŋa₂ me₃ ga-ba-lah₅ šen-šen ga-ba-ab-sar-sar
ti mar-uru₅-am₃ si ga-ba-ab-sa₂
a₂-sag₃ ebih₂-bi ga-ba-ab-sur-sur
ŋiš-gid₂-da niŋ₂-su-ub ga-ba-ab-ak
{ŋiš}ilar {kuš}gur₂₁{ur₃} si ga-am₃-ma-ab-sa₂-sa₂
tir us₂-sa-bi-še₃ izi ga-am₃-sag₃
hul-du-bi-še₃ {urud}ha-zi-in ga-ba-ši-gub
a-niŋin₂-ba {d}gibil₆ lu₂ sikil-la kiŋ₂ ga-ba-an-tuku-tuku
hur-saŋ aratta{ki} šu nu-teŋ₃-ŋe₂₆ ni₂-bi ga-ba-ni-ib₂-sud
iri an-ne₂ nam ba-kud-da-gin₇ ki-bi na-an-gi₄-gi₄
{d}en-lil₂-le saŋ-ki gid₂-da-gin₇ gu₂-bi na-an-zi-zi
kur-re in-di₃-ŋu₁₀ he₂-kur-ku
ebih{ki} ka tar-ŋu₁₀ he₂-si-il-le me-teš₂ hu-mu-i-i
an lugal diŋir-re-e-ne-ke₄ mu-na-ni-ib-gi₄-gi₄
lu₂-tur-ŋu₁₀ kur-re al bi₂-dug₄ šag₄-bi a-na ab-ak
{d}inana-me-en kur-re al bi₂-dug₄ šag₄-bi a-na ab-ak
hur-saŋ ebih{ki} al bi₂-dug₄ šag₄-bi a-na ab-ak
ki-gub diŋir-re-e-ne-ke₄ ni₂ huš im-da-ri-ri
ki-tuš kug {d}a-nun-na-ke₄-ne su zig₃ im-du₈-du₈
ni₂-bi huš-a kalam-ma mu-un-ri
hur-saŋ-ŋa₂ me-lem₄-bi huš-a kur-kur mu-un-ri
sukud-da-bi an-na šag₄-bi nir mi-ni-ib-e₃
{ŋiš}kiri₆ nisig-bi gurun im-la₂ giri₁₇-zal im-du₈-du₈
ŋiš mah-bi aga₃ an-na <unk> <unk> u₆ di-de₃ ba-gub
ebih{ki}a ŋiš-an-dul₃ pa mul-mul-la-ba ug tab-ba mu-un-lu
šeg₉ lu-lim-bi ni₂-ba mu-un-lu
am-bi u₂ lu-a mu-un-gub
tarah-bi ha-šu-ur₂ hur-saŋ-ŋa₂-ka e-ne su₃-ud-bi im-me
ni₂-bi huš-a nu-mu-e-da-ku₄-ku₄
hur-saŋ-ŋa₂ me-lem₄-bi huš-am₃
ki-sikil {d}inana saŋ nu-mu-e-de₃-ŋa₂-ŋa₂
ur₅-gin₇ hu-mu-na-ab-ak
nu-gig ib₂-ba-ni lipiš bal-a-ni
e₂ me₃-ka ŋal₂ ba-an-taka₄
{ŋiš}ig za-gin₃-na šu ba-an-us₂
me₃ mah ba-ra-an-e₃ ud gal ki bi₂-in-us₂
kug {d}inana-ke₄ mar-uru₅ sa₂ bi₂-in-dug₄
mar-uru₅ zig₃-ga sahar hul bi₂-ib-zig₃
im-hul zig₃-ga šika im-bar-re
nin-ŋu₁₀ hur-saŋ-ŋa₂ ba-du₇-du₇
ŋiri₃-ni 2(diš)-a-bi mu-un-sub₂
ŋiri₂ a₂ 2(diš)-a-bi u₃-sar ba-an-ak
ebih{ki}a gu₂-bi {u₂}numun₂-bur-gin₇ šu ba-an-ši-in-ti
šag₄-bi zu₂ ŋiri₂-a ba-ni-in-ra
ka gal gu₃-an-ne₂-si-gin₇ mu-un-si-il-le
ebih{ki}e na₄ su ni₂-ba-ke₄
bar-bi-a dub-dab₅ he₂-em-mi-ib-za
a₂-ta ri-a-ta muš-šag₄-tur₃ gal-gal-la uš₁₁ mu-un-gu₂-guru₅-gu₂
{ŋiš}tir-bi aš₂ bi₂-in-dug₄ ŋiš-bi nam ba-an-kud
{ŋiš}al-la-nu-um-bi enmen-ba mi-ni-in-ug₇
bar-bi-a izi mi-ni-in-ri i-bi₂-bi bi₂-in-mu₂
in-nin-e kur-re me bi₂-in-tal₂
kug {d}inana-ke₄ a-la-ni-gin₇ bi₂-in-dim₂
hur-saŋ ebih{ki}ke₄ im-ma-ŋen gu₃ im-ma-de₂-e
hur-saŋ il₂-la-zu-še₃ sukud-da-zu-še₃
sag₉-ga-zu-še₃ sig₇-ga-zu-še₃
tug₂-ba₁₃ kug-ga mur₁₀-ra-zu-še₃
an-ne₂ šu si sa₂-a-zu-še₃
giri₁₇ ki-še₃ nu-te-a-zu-še₃
nundum sahar-ra nu-ur₃-ra-zu-še₃
mu-ug₅-ge-en šag₄ sig₉-ga mu-un-sig₁₀-ge-en
am-si-gin₇ si-za mi-ni-ib₂-dab₅-be₂-en
am gal-gin₇ a₂ gur₄-gur₄-ra-za ki mu-e-ši-ib-us₂
gud-gin₇ a₂ mah-zu ki ba-e-te-en hul-bi mu-ri-ib₂-us₂
igi-za er₂-ra si ba-ni-in-sa₂
šag₄-za a-nir-ra ba-ni-in-ŋar
bar-bi-a mušen šag₄ sag₃-ga-ke₄ gud₃ im-ma-ni-us₂
2(diš)-kam-ma-še₃ ni₂ huš na-kur-ku silim zid-de₃-eš na-e
a-a-ŋu₁₀ {d}mu-ul-lil₂-le šag₄ kur-kur-ra-ka ni₂ gal-ŋu₁₀ mi-ni-in-ri
a₂ zid-da-ŋu₁₀ {ŋiš}tukul mi-ni-in-ri
a₂ gab₂-bu-ŋu₁₀ <unk> e ri-ri-me-en
mir-ŋu₁₀ {ŋiš}gana₂-ur₃ zu₂ gal-gal-la in-si-il-si-il-e
e₂-gal mu-du₃ niŋ₂ dirig bi₂-ak
{ŋiš}gu-za mi-ni-gub suhuš-bi mi-ni-ge-en
kur-ŋar-ra ŋiri₂ ba-da-ra mu-na-šum₂
gala-ra {kuš}ub li-li-is₃ mu-na-šum₂
pi-li-pi-li saŋ šu bal mu-ni-ak
kur-re u₃-ma-ŋa₂ saŋ ba-šum₂
hur-saŋ ebih{ki} u₃-ma-ŋu₁₀ saŋ ba-ra-šum₂
a mah e₃-a-gin₇ u₃-ba-ŋen
a zig₃-ga-gin₇ ŋiš-keše₂-ra₂ ba-sur
kur-ra u₃-ma-ŋu₁₀ im-ma-gub
ebih{ki}e u₃-ma-ŋu₁₀ im-ma-gub
ebih{ki} hul-a dumu gal {d}suen-na
ki-sikil {d}inana za₃-mi₂
{d}nisaba za₃-mi₂

Cuneiform:
<SURFACE>
𒅔𒎏𒈨𒍽𒀀𒉎𒅍𒊒𒈨𒃲𒆷<unk>𒀀
𒀭𒈹𒀉𒀭𒃸𒆬𒋗𒌌𒄷𒄭𒁉𒄘𒌓𒁺
𒀞𒃲𒃲𒆷𒄸𒁯𒀝𒋢𒂊𒌈𒃡𒁉𒆠𒍑𒊓
𒌓𒈥𒋽𒀀𒋗𒋳𒅗𒂵
𒎏𒃲𒀭𒈹𒊿𒊿𒈾𒁲𒋧𒋧𒆠𒃲𒍪
𒆳𒄢𒄢𒋾𒀉𒋫𒄿𒉌𒅔𒌀𒆳𒊑𒀉𒁀𒂊𒋧
𒊊𒁶𒀭𒆠𒀀𒅝𒄿𒉌𒅔𒄄𒌧𒂊𒋢𒉌𒉌𒅔𒉺
𒄠𒃲𒁶𒆳𒄘𒉈𒊒𒅅𒆷𒅇𒈾𒁀𒁺𒁉𒂗
𒊊𒍽𒁶𒂗𒈾𒉡𒊺𒂵𒍢𒍝𒉈𒌈𒋼𒂗𒋼𒂗
𒎏𒈬𒀭𒁶𒉽𒉽𒂷𒍝
𒆠𒂖𒀭𒈹𒆠𒁶𒈤𒀀𒍝
𒀭𒌓𒈗𒁶𒌓𒁺𒀀𒍝𒀉𒂼𒋤𒋤𒍝
𒀭𒈾𒁺𒀀𒍝𒉎𒍽𒅍𒊒𒍝
𒆠𒀀𒌓𒊺𒅕𒍣𒅍𒊒𒍝
𒄯𒊕𒂷𒁺𒈾𒊓𒍝𒆳𒌓𒁺𒀀𒍝
𒆳𒄀𒆸𒈾𒀀𒋗𒉀𒀀𒍝
𒆳𒍝𒈹𒆳𒆠𒂖𒅇𒌅𒌓𒁕𒍝
𒍝𒆳𒄯𒁶𒉎𒁀𒂉𒂉𒊏𒍝
𒂗𒌌𒂗𒊹𒁶𒋖𒄑𒆸𒆸𒊏𒍝
𒀞𒁀𒄑𒆪𒃡𒊏𒁶𒊕𒆸𒆸𒊑𒍝
𒊕𒈪𒂵𒂡𒊑𒌍𒉈𒅁𒊏
𒆳𒆳𒊑𒄿𒇻𒇴𒈠𒁉𒄭𒄀𒌍𒅎𒈪𒌈𒁉
𒎏𒀞𒌉𒃲𒀭𒂗𒍪𒈾
𒆠𒂖𒀭𒈹𒈨𒌨𒂊𒂵𒄿𒄿
𒅔𒎏𒈨𒂗𒀭𒆸𒈾𒈬𒉈𒆠𒆸𒈾𒈬𒉈
𒀭𒈹𒈨𒂗𒀭𒆸𒈾𒈬𒉈𒆠𒆸𒈾𒈬𒉈
𒉏𒆠𒋢𒂔𒆠𒀀𒆸𒈾𒈬𒉈
𒆳𒈜𒈜𒁉𒀀𒆸𒈾𒈬𒉈
𒆳𒊮𒂵𒌌𒌌𒁕𒈬𒉈
𒅔𒎐𒈨𒂗𒆳𒊑𒋼𒀀𒈨𒂗𒉎𒁉𒈾𒈠𒊏𒀊𒀝
𒀭𒈹𒈨𒂗𒆳𒊑𒋼𒀀𒈨𒂗𒉎𒁉𒈾𒈠𒊏𒀊𒀝
𒄯𒊕𒂗𒋾𒆠𒆤𒋼𒀀𒈨𒂗𒉎𒁉𒈾𒈠𒊏𒀊𒀝
𒉎𒁉𒋫𒈾𒈠𒊏𒀊𒀝𒁶
𒅗𒁉𒆠𒂠𒈾𒈠𒊏𒀊𒋼𒀀𒁶
𒅻𒅖𒊏𒈾𒈠𒉌𒅁𒃡𒊏𒁶
𒄯𒊕𒍣𒋗𒈬𒂵𒀀𒀭𒈪𒅁𒋛𒉎𒈬𒂵𒈪𒅁𒍪
𒀉𒈤𒁉𒂠𒄞𒈤𒂵𒁀𒅆𒁺
𒀉𒌉𒁉𒂠𒄞𒌉𒂵𒁀𒅆𒁺
𒄸𒂵𒈬𒌧𒋙𒆠𒂊𒉈𒁲𒀭𒈹𒆬𒂵𒈬𒉌𒅔𒊬
𒄯𒊕𒂷𒀞𒂵𒁀𒀊𒁺𒊿𒊿𒋛𒂵𒁀𒀊𒁲
𒋾𒈥𒋽𒀀𒋛𒂵𒁀𒀊𒁲
𒀉𒉺𒂠𒈤𒁶𒂵𒁀𒀊𒋩𒋩
𒄑𒁍𒁕𒃻𒋢𒌒𒂵𒁀𒀊𒀝
𒄑𒊒𒋢𒂊𒌈𒃡𒋛𒂵𒈾𒀊𒁲𒁲
𒄑𒌁𒍑𒊓𒁉𒂠𒉈𒂵𒀀𒀭𒉺
𒅆𒌨𒁺𒁉𒂠𒍏𒄩𒍣𒅔𒂵𒁀𒅆𒁺
𒀀𒆸𒁀𒀭𒉈𒄀𒇽𒂖𒆷𒆥𒂵𒁀𒀭𒆕𒆕
𒄯𒊕𒇶𒆠𒋗𒉡𒋼𒂷𒉎𒁉𒂵𒁀𒉌𒌈𒋤
𒌷𒀭𒉌𒉆𒁀𒀭𒋻𒁕𒁶𒆠𒁉𒈾𒀭𒄄𒄄
𒀭𒂗𒆤𒇷𒊕𒆠𒁍𒁕𒁶𒄘𒁉𒈾𒀭𒍣𒍣
𒆳𒊑𒅔𒋾𒈬𒃶𒆳𒆪
𒂗𒋾𒆠𒂊𒅗𒋻𒈬𒃶𒋛𒅋𒇷𒈨𒌨𒄷𒈬𒄿𒄿
𒀭𒈹𒌉𒀭𒂗𒍪𒈾𒆤
𒌆𒉆𒎏𒀀𒁀𒀭𒌆𒌌𒄘𒁀𒀭𒌓𒁺
𒉎𒈨𒉈𒍽𒀀𒊕𒆠𒈾𒊺𒅕𒅗𒀭𒁀𒉌𒅔𒅗
𒍣𒉺𒉘𒆬𒂵𒈾𒎎𒍝𒄢𒄀𒆸𒈾𒋛𒁀𒉌𒅔𒁲𒁲
𒋖𒊕𒐌𒂊𒍣𒁕𒈾𒉆𒂄𒁀𒉌𒅔𒀝
𒄙𒎎𒍝𒆳𒈾𒄊𒉌𒉈𒅔𒁺
𒀭𒄛𒈾𒉪𒈪𒉌𒅁𒌓𒁺
𒆍𒅆𒂍𒁲𒋻𒁀𒉈𒅔𒁺
𒀭𒊏𒉈𒊕𒈬𒌧𒈾𒀭𒁺𒀬𒈬𒈾𒀊𒁉
𒀭𒀭𒈹𒁕𒄾𒆷𒂊
𒈬𒌧𒁍𒆠𒈾𒁀𒂊𒆪
𒍠𒃲𒀭𒈾𒅗𒁀𒂊𒋛
𒀭𒀀𒀀𒈬𒁲𒈠𒊏𒀊𒁉𒂗𒅗𒈬𒍑𒄑𒌆𒉿𒍪
𒀭𒉌𒀭𒁀𒉎𒈬𒈪𒉌𒅔𒊑
𒍝𒂊𒈨𒂗𒅗𒈬𒀭𒆠𒀀𒃮𒊑𒆷𒁀𒂊𒉌𒌇
𒀭𒁇𒊏𒄑𒍂𒂵𒀀𒀭
𒀭𒋾𒁄𒈠𒀭𒋛𒌝
𒆠𒃲𒋧𒆠𒄑𒄖𒍝𒁼𒄀𒈾
𒀉𒉆𒌋𒆤𒋗𒂷𒂷𒈬𒁍𒌝𒁶𒃵
𒐋𒇲𒂊𒆠𒄩𒄩𒍢
𒐉𒇲𒂊𒍨𒁍𒁍𒄿
𒆜𒄤𒂊𒄯𒊏𒀭𒈾𒍠𒂠<unk>
𒈗𒁉𒅕<unk><unk>𒀭𒈾𒅗𒌓𒀭𒋀𒆠𒁶𒌓𒁺𒀀
𒋾𒀉𒋫𒌓𒁺𒀀𒀀𒃼𒂊𒄑𒊬𒌁𒅗𒉆𒁶𒍣𒍣
𒄑𒃷𒃡𒆠𒁄𒋧𒋧𒆠
𒆍𒃲𒀀𒁀𒄑𒋛𒃻𒁍𒉈𒄑𒅅𒁉𒉈𒅁𒁺𒁉
𒀭𒈗𒋗𒈬𒃶𒅎𒈬𒂊𒋧𒀉...
𒈗𒆷𒍣𒁕𒈾𒃶𒉌𒅔𒆭𒆠𒁄𒄢𒄢𒇻𒉈
𒆳𒌫𒊏𒊨𒆕𒄷𒁶𒊕𒄷𒈬𒁕𒂀𒁉
𒀭𒈗𒈬𒍪𒍠𒌧𒈠𒄖𒁶𒂵𒀭𒅆<unk>
𒆳𒆳𒊏𒈲𒆠𒅔𒁯𒊏𒁶𒋗𒄷𒈬𒁕𒂀𒁉𒌍
𒈲𒊕𒆗𒆳𒁉𒋫𒇯𒁺𒁕𒁶𒁕𒂵𒄷𒈬𒁕𒀭𒁺
𒆳𒊏𒀉𒃶𒉈𒅔𒃻𒅆𒃶𒉌𒅔𒁇𒁍𒁕𒁉𒄩𒁀𒍪
𒄯𒊏𒀭𒆬𒀭𒈾𒅗𒂠𒃶𒉌𒌓𒁺𒌋𒁕𒁉𒄩𒁀𒍪
𒀭𒊑𒂊𒉈...
𒀭𒈹𒈨𒂗𒀭𒀀𒉣𒈾𒆤𒉈𒅇𒁀<unk>
𒀀𒁶𒂷𒂊𒆳𒊑𒀭𒆠𒀀𒉎𒈬𒆷𒁀𒉌𒅁𒋫𒀀𒋫
𒀭𒈹𒈨𒂗𒆳𒊑𒀭𒆠𒀀𒉎𒈬...
𒄯𒊕𒂗𒋾𒆠𒀀𒆤𒆳𒊑𒀭𒆠𒀀𒉎𒈬𒆷𒁀𒉌𒅁𒋫𒀀𒋫
𒉎𒁉𒋫𒈾𒈠𒊏𒀊𒀝𒁶
𒅗𒁉𒆠𒂠𒈾𒈠𒀊𒋼𒀀𒁶
𒅻𒅖𒊏𒈾𒈠𒉌𒅁𒃡𒊏𒁶
𒄯𒊕𒍣𒋗𒈬𒂵𒀀𒀭𒈪𒅁𒋛𒉎𒈬𒂵𒈪𒅁𒍪
𒀉𒈤𒁉𒂠𒄞𒈤𒂵𒁀𒅆𒁺
𒀉𒌉𒁉𒂠𒄞𒌉𒂵𒁀𒅆𒁺
<unk>𒂵𒈬𒌧𒊒...𒆬𒂵𒈬𒉌𒅔𒊬
𒄯𒊕𒂷𒀞𒂵𒁀𒁺𒁺𒊿𒊿𒂵𒁀𒀊𒊬𒊬
𒋾𒈥𒋽𒀀𒀭𒋛𒂵𒁀𒀊𒁲
𒀉𒉺𒂠𒈤𒁉𒂵𒁀𒀊𒋩𒋩
𒄑𒁍𒁕𒃻𒋢𒌒𒂵𒁀𒀊𒀝
𒄑𒊒𒋢𒂊𒌈𒃡𒋛𒂵𒀀𒀭𒈠𒀊𒁲𒁲
𒌁𒍑𒊓𒁉𒂠𒉈𒂵𒀀𒀭𒉺
𒅆𒌨𒁺𒁉𒂠𒍏𒄩𒍣𒅔𒂵𒁀𒅆𒁺
𒀀𒆸𒁀𒀭𒉈𒄀𒇽𒂖𒆷𒆥𒂵𒁀𒀭𒌇𒌇
𒄯𒊕𒇶𒆠𒋗𒉡𒋼𒂷𒉎𒁉𒂵𒁀𒉌𒌈𒋤
𒌷𒀭𒉌𒉆𒁀𒋻𒁕𒁶𒆠𒁉𒈾𒀭𒄄𒄄
𒀭𒂗𒆤𒇷𒊕𒆠𒁍𒁕𒁶𒄘𒁉𒈾𒀭𒍣𒍣
𒆳𒊑𒅔𒋾𒈬𒃶𒆳𒆪
𒂗𒋾𒆠𒅗𒋻𒈬𒃶𒋛𒅋𒇷𒈨𒌨𒄷𒈬𒄿𒄿
𒀭𒈗𒀭𒊑𒂊𒉈𒆤𒈬𒈾𒉌𒅁𒄄𒄄
𒇽𒌉𒈬𒆳𒊑𒀠𒉈𒅗𒊮𒁉𒀀𒈾𒀊𒀝
𒀭𒈹𒈨𒂗𒆳𒊑𒀠𒉈𒅗𒊮𒁉𒀀𒈾𒀊𒀝
𒄯𒊕𒂗𒋾𒆠𒀠𒉈𒅗𒊮𒁉𒀀𒈾𒀊𒀝
𒆠𒁺𒀭𒊑𒂊𒉈𒆤𒉎𒍽𒅎𒁕𒊑𒊑
𒆠𒆪𒆬𒀭𒀀𒉣𒈾𒆤𒉈𒋢𒍣𒅎𒂃𒂃
𒉎𒁉𒍽𒀀𒌧𒈠𒈬𒌧𒊑
𒄯𒊕𒂷𒈨𒉈𒁉𒍽𒀀𒆳𒆳𒈬𒌧𒊑
𒃴𒁕𒁉𒀭𒈾𒊮𒁉𒉪𒈪𒉌𒅁𒌓𒁺
𒄑𒊬𒊬𒁉𒄧𒅎𒇲𒅗𒉌𒅎𒂃𒂃
𒄑𒈤𒁉𒂆𒀭𒈾<unk><unk>𒅆𒂍𒁲𒉈𒁀𒁺
𒂗𒋾𒆠𒀀𒄑𒀭𒊨𒉺𒀯𒀯𒆷𒁀𒊌𒋰𒁀𒈬𒌧𒇻
𒊾𒇻𒅆𒁉𒉎𒁀𒈬𒌧𒇻
𒄠𒁉𒌑𒇻𒀀𒈬𒌧𒁺
𒁰𒁉𒄩𒋗𒌫𒄯𒊕𒂷𒅗𒂊𒉈𒋤𒌓𒁉𒅎𒈨
𒉎𒁉𒍽𒀀𒉡𒈬𒂊𒁕𒆭𒆭
𒄯𒊕𒂷𒈨𒉈𒁉𒍽𒀀𒀭
𒆠𒂖𒀭𒈹𒊕𒉡𒈬𒂊𒉈𒂷𒂷
𒄯𒁶𒄷𒈬𒈾𒀊𒀝
𒉡𒍼𒌈𒁀𒉌𒀚𒁄𒀀𒉌
𒂍𒀞𒅗𒅅𒁀𒀭𒋺
𒄑𒅅𒍝𒆳𒈾𒋗𒁀𒀭𒍑
𒀞𒈤𒁀𒊏𒀭𒌓𒁺𒌓𒃲𒆠𒉈𒅔𒍑
𒆬𒀭𒈹𒆤𒈥𒋽𒁲𒉈𒅔𒅗
𒈥𒋽𒍣𒂵𒅖𒅆𒌨𒉈𒅁𒍣
𒅎𒅆𒌨𒍣𒂵𒆷𒅎𒁇𒊑
𒎏𒈬𒄯𒊕𒂷𒁀𒌌𒌌
𒄊𒉌𒈫𒀀𒁉𒈬𒌧𒁻
𒄈𒀉𒈫𒀀𒁉𒅇𒊬𒁀𒀭𒀝
𒂗𒋾𒆠𒀀𒄘𒁉𒌑𒍤𒆸𒁓𒁶𒋗𒁀𒀭𒅆𒅔𒋾
𒊮𒁉𒅗𒄈𒀀𒁀𒉌𒅔𒊏
𒅗𒃲𒅗𒀭𒉌𒋛𒁶𒈬𒌧𒋛𒅋𒇷
𒂗𒋾𒆠𒂊𒎎𒋢𒉎𒁀𒆤
𒁇𒁉𒀀𒁾𒆪𒃶𒅎𒈪𒅁𒍝
𒀉𒋫𒊑𒀀𒋫𒈲𒊮𒉣𒇬𒃲𒃲𒆷𒅜𒈬𒌧𒄘𒍀𒄘
𒄑𒌁𒁉𒀾𒉈𒅔𒅗𒄑𒁉𒉆𒁀𒀭𒋻
𒄑𒀠𒆷𒉡𒌝𒁉𒆉𒁀𒈪𒉌𒅔𒌀
𒁇𒁉𒀀𒉈𒈪𒉌𒅔𒊑𒄿𒉈𒁉𒉈𒅔𒊬
𒅔𒎏𒂊𒆳𒊑𒈨𒉈𒅔𒉿
𒆬𒀭𒈹𒆤𒀀𒆷𒉌𒁶𒉈𒅔𒁶
𒄯𒊕𒂗𒋾𒆠𒆤𒅎𒈠𒁺𒅗𒅎𒈠𒌤𒂊
𒄯𒊕𒅍𒆷𒍪𒂠𒃴𒁕𒍪𒂠
𒊷𒂵𒍪𒂠𒅊𒂵𒍪𒂠
𒌆𒈨𒆬𒂵𒌆𒊏𒍪𒂠
𒀭𒉌𒋗𒋛𒁲𒀀𒍪𒂠
𒅗𒆠𒂠𒉡𒋼𒀀𒍪𒂠
𒅻𒅖𒊏𒉡𒃡𒊏𒍪𒂠
𒈬𒂦𒄀𒂗𒊮𒋛𒂵𒈬𒌧𒋧𒄀𒂗
𒄠𒋛𒁶𒋛𒍝𒈪𒉌𒌈𒆪𒁉𒂗
𒄠𒃲𒁶𒀉𒆸𒆸𒊏𒍝𒆠𒈬𒂊𒅆𒅁𒍑
𒄞𒁶𒀉𒈤𒍪𒆠𒁀𒂊𒋼𒂗𒅆𒌨𒁉𒈬𒊑𒌈𒍑
𒅆𒍝𒀀𒅆𒊏𒋛𒁀𒉌𒅔𒁲
𒊮𒍝𒀀𒉪𒊏𒁀𒉌𒅔𒃻
𒁇𒁉𒀀𒄷𒊮𒉺𒂵𒆤𒌑𒆠𒋧𒂵𒅎𒈠𒉌𒍑
𒈫𒄰𒈠𒂠𒉎𒍽𒈾𒆳𒆪𒁲𒍣𒉈𒌍𒈾𒂊
𒀀𒀀𒈬𒀭𒈬𒌌𒆤𒇷𒊮𒆳𒆳𒊏𒅗𒉎𒃲𒈬𒈪𒉌𒅔𒊑
𒀉𒍣𒁕𒈬𒄑𒆪𒈪𒉌𒅔𒊑
𒀉𒆏𒁍𒈬<unk>𒂊𒊑𒊑𒈨𒂗
𒂇𒈬𒄑𒃷𒃡𒅗𒃲𒃲𒆷𒅔𒋛𒅋𒋛𒅋𒂊
𒂍𒃲𒈬𒆕𒃻𒋛𒀀𒉈𒀝
𒄑𒄖𒍝𒈪𒉌𒁺𒁼𒁉𒈪𒉌𒄀𒂗
𒆳𒃻𒊏𒄈𒁀𒁕𒊏𒈬𒈾𒋧
𒍑𒆪𒊏𒋢𒌒𒇷𒇷𒀊𒈬𒈾𒋧
𒉿𒇷𒉿𒇷𒊕𒋗𒁄𒈬𒉌𒀝
𒆳𒊑𒅇𒈠𒂷𒊕𒁀𒋧
𒄯𒊕𒂗𒋾𒆠𒅇𒈠𒈬𒊕𒁀𒊏𒋧
𒀀𒈤𒌓𒁺𒀀𒁶𒅇𒁀𒁺
𒀀𒍣𒂵𒁶𒄑𒆟𒁺𒁀𒋩
𒆳𒊏𒅇𒈠𒈬𒅎𒈠𒁺
𒂗𒋾𒆠𒂊𒅇𒈠𒈬𒅎𒈠𒁺
𒂗𒋾𒆠𒅆𒌨𒀀𒌉𒃲𒀭𒂗𒍪𒈾
𒆠𒂖𒀭𒈹𒍠𒊩
𒀭𒊺𒉀𒍠𒊩